62018CO0690_INF
Διάταξη του Δικαστηρίου (έβδομο τμήμα)της 6ης Μαΐου 2021 –CLCV κ.λπ. (Σύστημα αναστολής σε κινητήρα ντίζελ II)
(Συνεκδικασθείσες υποθέσεις C‑690/18 έως C‑692/18)
«Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Προσέγγιση των νομοθεσιών – Κανονισμός (ΕΚ) 715/2007 – Άρθρο 3, σημείο 10 – Άρθρο 5, παράγραφος 2 – Σύστημα αναστολής – Μηχανοκίνητα οχήματα – Πετρελαιοκινητήρας – Εκπομπές ρύπων – Πρόγραμμα που παρεμβαίνει στη μονάδα ελέγχου κινητήρα – Τεχνολογίες και μέθοδοι που περιορίζουν την παραγωγή εκπομπών ρύπων»
1.
Προδικαστικά ερωτήματα – Ερωτήματα ταυτόσημα με ερωτήματα τα οποία έχουν ήδη εξεταστεί από τη νομολογία – Εφαρμογή του άρθρου 99 του Κανονισμού Διαδικασίας
(Άρθρο 267 ΣΛΕΕ· Κανονισμός Διαδικασίας του Δικαστηρίου, άρθρο 99)
(βλ. σκέψεις 58-60)
2.
Προσέγγιση των νομοθεσιών – Μηχανοκίνητα οχήματα – Εκπομπές από ελαφρά επιβατηγά και εμπορικά οχήματα – Κανονισμός 715/2007 – Σύστημα αναστολής – Στοιχείο σχεδιασμού – Έννοια – Λογισμικό που είναι ενσωματωμένο στη μονάδα ελέγχου κινητήρα ή επεμβαίνει σε αυτήν – Λογισμικό που επεμβαίνει στη λειτουργία του συστήματος ελέγχου των εκπομπών και μειώνει την αποτελεσματικότητά του – Εμπίπτει
(Κανονισμός 715/2007 του Ευρωπαϊκού Κοινοβουλίου και του Συμβουλίου, άρθρο 3, σημείο 10)
(βλ. σκέψη 61, διατακτ. 1)
3.
Προσέγγιση των νομοθεσιών – Μηχανοκίνητα οχήματα – Εκπομπές από ελαφρά επιβατηγά και εμπορικά οχήματα – Κανονισμός 715/2007 – Σύστημα αναστολής – Σύστημα ελέγχου εκπομπών – Έννοια – Τεχνολογίες και μέθοδοι που περιορίζουν την παραγωγή εκπομπών ρύπων τόσο μετά όσο και κατά τη δημιουργία τους – Εμπίπτουν
(Κανονισμός 715/2007 του Ευρωπαϊκού Κοινοβουλίου και του Συμβουλίου, άρθρο 3, σημείο 10)
(βλ. σκέψη 61, διατακτ. 2)
4.
Προσέγγιση των νομοθεσιών – Μηχανοκίνητα οχήματα – Εκπομπές από ελαφρά επιβατηγά και εμπορικά οχήματα – Κανονισμός 715/2007 – Σύστημα αναστολής – Έννοια – Μηχανισμός ο οποίος ανιχνεύει κάθε παράμετρο σχετική με τη διεξαγωγή των διαδικασιών έγκρισης τύπου προκειμένου να βελτιωθεί η επίδοση του συστήματος ελέγχου των εκπομπών κατά τη διάρκεια των διαδικασιών αυτών – Εμπίπτει – Βελτίωση που μπορεί να παρατηρηθεί σε ad hoc βάση κατά τη χρήση του οχήματος υπό πραγματικές συνθήκες – Δεν ασκεί επιρροή
(Κανονισμός 715/2007 του Ευρωπαϊκού Κοινοβουλίου και του Συμβουλίου, άρθρο 3, σημείο 10)
(βλ. σκέψη 61, διατακτ. 3)
5.
Προσέγγιση των νομοθεσιών – Μηχανοκίνητα οχήματα – Εκπομπές από ελαφρά επιβατηγά και εμπορικά οχήματα – Κανονισμός 715/2007 – Υποχρεώσεις των κατασκευαστών σχετικά με την έγκριση τύπου – Απαγόρευση χρήσης συστημάτων αναστολής που μειώνουν την αποτελεσματικότητα των συστημάτων ελέγχου των εκπομπών – Εξαιρέσεις – Προστασία του κινητήρα από ζημίες ή ατύχημα και ασφαλής λειτουργία του οχήματος – Περιεχόμενο – Μηχανισμός που βελτιώνει, κατά τις διαδικασίες έγκρισης τύπου, την επίδοση του συστήματος ελέγχου των εκπομπών – Σύστημα που συμβάλλει στην πρόληψη της γήρανσης του κινητήρα ή της συσσώρευσης ρύπων σε αυτόν – Δεν περιλαμβάνεται
(Κανονισμός 715/2007 του Ευρωπαϊκού Κοινοβουλίου και του Συμβουλίου, άρθρο 5 § 2, στοιχείο αʹ)
(βλ. σκέψη 61, διατακτ. 4)
Διατακτικό
1)
Το άρθρο 3, σημείο 10, του κανονισμού (ΕΚ) 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, έχει την έννοια ότι συνιστά «στοιχείο σχεδιασμού», κατά τη διάταξη αυτή, ένα λογισμικό που είναι ενσωματωμένο στη μονάδα ελέγχου κινητήρα ή επεμβαίνει σε αυτήν, εφόσον επεμβαίνει στη λειτουργία του συστήματος ελέγχου των εκπομπών και μειώνει την αποτελεσματικότητά του.
2)
Το άρθρο 3, σημείο 10, του κανονισμού 715/2007 έχει την έννοια ότι ως «σύστημα ελέγχου των εκπομπών», κατά την έννοια της διάταξης αυτής, νοούνται τόσο οι τεχνολογίες και η λεγόμενη μέθοδος «μετεπεξεργασίας καυσαερίων», οι οποίες μειώνουν τις εκπομπές σε μεταγενέστερο στάδιο, ήτοι μετά τη δημιουργία τους, όσο και εκείνες οι οποίες, όπως ένα σύστημα ανακύκλωσης καυσαερίων, μειώνουν τις εκπομπές σε προγενέστερο στάδιο, ήτοι κατά τη δημιουργία τους.
3)
Το άρθρο 3, σημείο 10, του κανονισμού 715/2007 έχει την έννοια ότι συνιστά «σύστημα αναστολής», κατά την έννοια της διάταξης αυτής, μηχανισμός ο οποίος ανιχνεύει κάθε παράμετρο σχετική με τη διεξαγωγή των διαδικασιών έγκρισης τύπου που προβλέπονται από τον κανονισμό αυτόν, προκειμένου να βελτιωθεί η επίδοση του συστήματος ελέγχου των εκπομπών κατά τη διάρκεια των διαδικασιών αυτών και να χορηγηθεί, ως εκ τούτου, η έγκριση τύπου του οχήματος, ακόμη και αν η βελτίωση αυτή εμφανίζεται, σε ad hoc βάση, και κατά τη χρήση του οχήματος υπό πραγματικές συνθήκες.
4)
Το άρθρο 5, παράγραφος 2, στοιχείο αʹ, του κανονισμού 715/2007 έχει την έννοια ότι ένα σύστημα αναστολής το οποίο βελτιώνει συστηματικώς την επίδοση του συστήματος ελέγχου των εκπομπών των οχημάτων κατά τις διαδικασίες έγκρισης τύπου, με σκοπό τη συμμόρφωση προς τα όρια εκπομπών που θέτει ο κανονισμός αυτός και τη συνακόλουθη εξασφάλιση της έγκρισης τύπου των οχημάτων αυτών δεν μπορεί να εμπίπτει στην προβλεπόμενη από τη διάταξη αυτή εξαίρεση από την απαγόρευση τέτοιων συστημάτων η οποία αφορά την προστασία του κινητήρα από ζημία ή ατύχημα και την ασφαλή λειτουργία του οχήματος, ακόμη και αν το σύστημα αυτό συμβάλλει στην πρόληψη της γήρανσης του κινητήρα ή της συσσώρευσης ρύπων σε αυτόν.